A fordítás az alábbi kiadás alapján készült:

Arin Murphy-Hiscock / The Green Witch

Your Complete Guide to the Natural Magic of
Herbs, Flowers, Essential Oils, and More

Adams Media, an Imprint of Simon & Schuster, Inc.

100 Technology Center Drive, Stoughton, MA 02072, USA, 2017

Fordította

Fehér Zsuzsanna

Szerkesztette

Barsi Nikoletta

Copyright © Simon and Schuster, Inc., 2017

Hungarian translation © Fehér Zsuzsanna, 2024

Hungarian edition © GLB Könyvkiadó Kft., 2024

Cover design © GLB Könyvkiadó Kft., 2024

Original interior design by Michelle Kelly

Original cover design by Stephanie Hannus

Cover image Shutterstock

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9789636300814

MOBI ISBN 9789636300821

Ajánlás

Sayának és Sydney-nek, akik talán a zöld boszorkányok következő generációjához tartoznak majd.

Köszönetnyilvánítás

Szeretnék köszönetet mondani Eileennek és Brettnek, hogy olyan keményen dolgoztak a könyv új változatán; szerintem jobb, mint valaha. Köszönet illeti továbbá a Provenance Press eredeti csapatát, különösen Andreát, akik kezdetben, tizenkét évvel ezelőtt segítettek a könyv elkészítésében. És végül köszönöm minden olvasónak, aki az évek során lelkesen írt a The Way Of The Geen Witch című mű kapcsán, és kért, hogy tegyem újra elérhetővé.

Tartalom

Bevezetés

I. rész
A zöld boszorkány felfedezése

1. fejezet
Mi a zöld boszorkányság?

A zöld boszorkány útja

A zöld boszorkányság rövid története

A földdel való azonosulás megtanulása

I. rész
A zöld boszorkány felfedezése

1. fejezet
Mi a zöld boszorkányság?

A zöld boszorkány útja

A zöld boszorkányság rövid története

A földdel való azonosulás megtanulása

A zöld boszorkányság varázsa

2. fejezet
Fogadd el az erőd

Fókuszálj az energiaközpontjaidra

Használható eszközök

Tedd az otthonod szent térré

Készíts szent szabadtéri helyet

Légy összhangban a földdel

3. fejezet
Hangolódj a természetre

Ismerd meg az univerzum azon szegletét, ahol élsz

Tapasztald meg a környezeted energiáját

Földeld le magad

Dolgozz a négy természeti elemmel

Fedezd fel és fejleszd az érzékeidet

4. fejezet
Az évszakok erejének manifesztálása

Az évszakciklusok és az energia

A napfordulók és nap-éj egyenlőségek ünneplése

Meditációk minden évszakra

Szezonális rituálék

II. rész
A zöld úton járva

5. fejezet
Élj természetközeli életet

A nap, a hold és a csillagok

Dolgozz a zöld energiával

A fák varázsa

Kapcsolódj a virágok energiáihoz

Erős gyógynövények és zöldek

Használd a föld csontjait, a köveket

6. fejezet
A zöld boszorkány kertje

A kert ereje

A kert megtervezése

Tippek az ültetéshez

Természetes kertészkedés

Töltsd meg az otthonod szobanövényekkel

7. fejezet
A zöld boszorkány varázslatai

A gyógynövények előkészítése

A gyógynövények energiájának kinyerése

Áldd meg, ami készítettél

Gyógynövényes füstölő készítése

Varázstasakok készítése

Álompárna készítése

Kerti varázstasakok

Seprű készítése

Balzsamok vagy parfümök készítése

Kerti lépőkövek készítése

8. fejezet
Gyógyítás a természettel

A gyógyítás lépcsőfokai

Gyógyteák főzése

Energiaerősítő illóolajok

Regeneráló fürdők és fürdősók

Pihentető elixírek készítése

9. fejezet
A zöld boszorkány receptjei

Használd ki a gyümölcsök energiáját

Használd a virágok erejét

Készíts erősítő eceteket

Édesíts ízesített cukrokkal

Egészségvédelem zöldségekkel

A gabonafélék jótékony hatásai

Függelék
A növények mágikus társításai

Irodalomjegyzék

Bevezetés

Bármilyen okból keresed is az egyensúlyt, rá fogsz ébredni, hogy ha összhangba kerülsz a természet energiájával, az segíthet megszabadulni az életed stresszfaktoraitól, és az itt és mostra összpontosítani. És nincs jobb mód a természet bőségének felfedezésére, mint a zöld boszorkányok útjának követése.

A zöld boszorkány útja a természettudós, a fitoterapeuta és a gyógyító ösvénye. Egy szabad, rugalmas és személyre szabott módszer, ami bárki számára elérhető, aki szeretné felfedezni és használni a természet ajándékait, hogy megtalálja az életében az egyensúlyt és a harmóniát. A zöld boszorkány segítségével megtalálod azokat az információkat, amelyekre szükséged van ahhoz, hogy kifejleszd és megerősítsd a módszer gyakorlásához szükséges spirituális készségeket. Tanácsokat találsz arra vonatkozóan, hogyan járd a zöld ösvényt a modern világban, és információkat a gyógynövényekről, növényekről, fákról, kövekről és még sok másról. Találsz recepteket, rituális javaslatokat és útmutatást a bájitalok és gyógynövénykeverékek elkészítéséhez hétköznapi és mágikus célokra egyaránt.

A könyv érinti a boszorkányság gyakorlatának történetét, ugyanakkor pozitív és gyakorlatias útmutató a modern zöld boszorkányok számára, akik modern társadalmunkban próbálnak meg kapcsolatba lépni a természettel.

Mi olyan fontos és egyedülálló a zöld boszorkányságban? Az, hogy ez egy nagyon speciális és egyéni gyakorlat. Nem mindenki vonzódik ugyanazokhoz a dolgokhoz és végzi őket ugyanúgy. Az a fontos, hogy megtaláld a működőképes egyensúlyt a saját életedben, a saját világodban.

A zöld boszorkány szorosan együttműködik a természettel és annak ajándékaival. Természetes elemeket használ a fizikai test és a lélek jóllétének előmozdítására, a környezet támogatására, és azon dolgozik, hogy személyes kapcsolatot alakítson ki a természeti világgal. A mai technológia és ipar uralta világban pedig kihívásnak tűnhet az, hogy megteremtsük a harmóniát a természettel. Szerencsére nem kell kiiktatnod a modern hatásokat. Mindössze fel kell fedezned, hogyan kötheted össze a jelenlegi életed az ősi tudással, amely csak arra vár, hogy újra rátalálj. A trükk az, hogy felismerd a zöld energia jelenlétét a mai világban, és hogy meglásd, hogyan működik mind a mai napig.

Hallgasd a körülötted lévő világot! Nyisd meg a szíved! Hozd újra egyensúlyba! És élvezd az utat!

Megjegyzés: Bár a boszorkány kifejezést hagyományosan nőkre használjuk, könyvünk semmiképpen nem zárja ki, hogy a gyakorlatot férfiak is folytassák, ami egyre gyakoribb manapság.

1. fejezet

Mi a zöld boszorkányság?

A zöld boszorkány hagyományosan elvonultan élt, és a környezetében található növények és fák energiáinak segítségével gyógyított. Ha valakinek szüksége volt a szolgálataira, elutazott hozzá. Manapság a zöld boszorkány leggyakrabban egy város kellős közepén él. A legkülönbözőbb területeken dolgozhat, például az üzleti életben, az orvostudományban vagy az oktatásban, de az is előfordulhat, hogy főállású anya.

A zöld boszorkányt nem az határozza meg, hogy hol és miből él. És nem csak a növényekkel, fákkal vagy gyógynövényekkel foglalkozik. A feltételezésekkel ellentétben nem kizárólag definiálja, hogy milyen módon fejezi ki a spiritualitását, vagy hogy milyen vallást követ. A zöld boszorkányt a körülötte lévő világhoz való viszonya határozza meg, az etikája és a természethez való kötődése. Aki a zöld boszorkányok életét éli, lényegében a zöld utat éli.

A zöld boszorkány útja intenzív és személyes, és összegzi az adottságokat, a vonzalmakat és ellenszenveket, az adott éghajlatot, a földrajzi elhelyezkedést és a környezet energiájával való kölcsönhatást. Ez nem annyira hagyomány, mint inkább egy eszmény személyes adaptációja.

A zöld boszorkány útja

A közfelfogás szerint a zöld boszorkányság gyakorlása a spiritualitás természetalapú megközelítése, amely arra összpontosít, hogy az egyén hogyan működik együtt a környezetével. Maga a boszorkányság olyan gyakorlat, amely a természet energiáit hívja segítségül egy feladat elvégzése vagy egy cél elérése érdekében. A boszorkányság általában elismer egy istent és egy istennőt (néha kizárólag egy istennőt), és felismeri, hogy a mágia természetes jelenség.

A boszorkányságot gyakran összetévesztik a wiccával, amely egy modern, alternatív, természetalapú vallás. Bár a wicca és a boszorkányság sok hasonlóságot mutat, beleértve a természet tiszteletét, a wicca mégis egy sajátos, hivatalos vallás. A boszorkányságnak számos szervezett és kevésbé szervezett formája létezik. Könyvünkben a boszorkányság kifejezés arra utal, amikor a célok elérése érdekében a természeti energiákkal dolgozunk, különösebb vallási kontextus nélkül.

A zöld boszorkány tehát olyasvalaki, aki a zöld ösvényen jár és tudatában van annak, hogy a természet energiája hogyan áramlik át az életén és a környezetében még akkor is, ha ez a környezet nem a hagyományos, tündérmesékben és romantikus elképzelésekben népszerűsített kerti és erdei környezet.

Miért használjuk a „az ösvényen jár” kifejezést ahelyett, hogy egyszerűen azt mondanánk: a „zöld boszorkányság gyakorlása”? Ez roppant egyszerű. A zöld boszorkányság gyakorlata nem különül el a hétköznapi élettől úgy, mint például a rituális mágia; ez egy mindenre kiterjedő, teljes feloldódás, amelyben az egész élet mágikus élménnyé válik.

A zöld boszorkányság nem hivatalos hagyomány abban az értelemben, mint a Gardnerian wicca, a Dianic wicca, a Feri tradíció vagy más mozgalmak. Amikor a „zöld boszorkány hagyomány” kifejezést használjuk, akkor nem a beavatottak töretlen sorára vagy a tanok egy megalapozott gyűjteményére utalunk, hanem a különböző helyekről származó gyakorlatokra, amelyek a modern kori zöld boszorkányok és bölcsek számára nyújtanak információkat.

Mivel a zöld boszorkány útja egyéni, a zöld boszorkányságról szóló bármely modern könyv egyszerűen csak a gyakorlat értelmezésének egy, a szerző által preferált módszerét mutatja be. A zöld boszorkányság esetében a beavatás technikailag lehetetlen. Nem létezik formális tudásanyag, amit alapos képzésen adnak tovább, nincs kialakult csoport, amelyhez a vének által levezényelt szent szertartások révén kapcsolódsz. Egyes modern eklektikus csoportok rendszeresen gyakorolják a zöld boszorkányság eszméit, de ez nem ugyanaz.

A zöld boszorkányság gyakorlója átadhatja személyes tudását, beleértve a személyes feljegyzéseit és írásait is, de ez nem beavatási folyamat. Egy adott szerző zöld boszorkányok útjával kapcsolatos nézeteinek elolvasása leginkább egyfajta tanonckodás, amelynek során elsajátíthatod azt, hogy máshogy szemléld a világod, és új gyakorlatokat és technikákat fedezhetsz fel, amelyek segítenek finomítani és elmélyíteni a kapcsolatodat a téged körülvevő természeti világgal. Ez a folyamat nem lehet olyan mélységében személyes, mint a hagyományos gyakornokoskodás, ahol a tanonc a mester mellett dolgozott. Ez egy modern tanulási forma, amely elmélyíti a gyakorló tudását és készségeit.

A ZÖLD BOSZORKÁNY KILÁTÁSAI

A gyógyítás, a harmónia és az egyensúly mind kulcsfontosságú a zöld boszorkányok gyakorlatában és életszemléletében. Ezek a fogalmak három különböző fókuszpontot foglalnak magukban:

1. A föld (a közvetlen környezeted, valamint a bolygó)

2. Az emberiség (általánosságban, valamint a közösséged, a baráti és ismeretségi köröd)

3. Te magad

A földet gyakran emelik ki a zöld boszorkányok fő fókuszaként, ami kissé igazságtalan. A zöld boszorkány megérti, hogy a föld magában foglalja a bolygót és minden rajta lévő élőlényt, beleértve az állatokat, a növényeket és az embereket. Ebben a tekintetben igaz: a föld gyűjtőfogalom, ami minden élőre vonatkozik. A zöld boszorkány azonban azt is tudja, hogy ha mindet egy kalap alá vesszük, az azt jelenti, hogy néha megfeledkezünk az egyéni hangsúlyokról, amit mindegyik megérdemel. Elítélhetjük az általános visszaélést a bolygónk vízkészletével, de annak, hogy mit teszünk mi magunk a szűkebb környezetünkben, gyakran közvetlenebb hatása van a környezetünkre, mintha egy irodaház előtt tüntetnénk. „Ki-ki a maga háza előtt seperjen” – ezt a mondást a zöld boszorkány jól érti.

Az emberek is a zöld boszorkány fókuszában vannak. A modern zöld boszorkány megérti, hogy az emberiség hatással van a természeti világra, nemcsak azon keresztül, ahogyan az egyes emberek bánnak vele, hanem az érzelmeik és hiedelmeik által létrehozott energiával is. Ahogyan a természet energiája hatással van ránk, ugyanúgy a mi energiánk is hatással van a természetre, és ez a hatás nem mindig pozitív. Ezért a zöld boszorkány arra törekszik, hogy harmóniát tartson fenn az emberiség és a természet között. Azt is megérti, hogy az emberek hatással vannak egymásra az energiájukkal, és arra törekszik, hogy fenntartsa a harmonikus energetikai környezetet, amelyben az emberek nyugodtnak és inspiráltnak érezhetik magukat, hogy fejlődjenek, és könnyedén, szeretettel kapcsolódjanak egymáshoz.

Végül a zöld boszorkánynak harmóniában kell működnie a saját életének valóságával. Ez azt jelenti, hogy dolgoznia kell a céljain, és leküzdeni az akadályokat. Megismerni saját magát, hogy a tőle telhető lehető legjobban tudja alkalmazni az energiáit és képességeit. Az igazi éned nem feltétlenül az, amilyen lenni szeretnél, hanem amilyen valójában vagy. Ennek az igazi énnek a megtalálása rendkívül nehéz lehet. Rendszeresen hazudunk magunknak, gyakran olyan jól, hogy teljesen süketek maradunk személyiségünk bizonyos aspektusaira, egészen a halálunk napjáig. Az önmagunk árnyoldalával való munka azonban kifizetődő lehet, és a sötétebb és a világosabb oldalunk közötti harmónia fenntartása egyensúlyba hozza személyes energiánkat.

A ZÖLD BOSZORKÁNY ÚTJÁNAK ETIKÁJA

Minden spirituális ösvényen fontos az etika. Érdekes módon a zöld boszorkány útjához mégsem kapcsolódnak etikai vagy erkölcsi szabályok, kivéve azokat, amelyekkel a gyakorló már rendelkezik. Miért nincsenek tehát etikai szabályok a zöld boszorkányság gyakorlatában? Először is, ez az út olyannyira személyes, hogy egy átfogó etikai rendszer kizárna néhány gyakorlót, vagy arra kényszerítené, hogy megváltozzon. A zöld boszorkányság nem arról szól, hogy bárkit is erőszakkal megváltoztassunk, hanem arról, hogy az egyén úgy dönt, hogy harmóniába hozza a saját életét a természet energiájával. Másodszor, a zöld boszorkány annyira összhangban van a környezetével, hogy szükségtelen számára egy sor etikai szigorítás. Ha tudod, hogy egy nagyobb egész része vagy, akkor nehezen tudsz az egész ellen cselekedni. A földdel való együttműködés azt jelenti, hogy ellene cselekedni kontraproduktív lenne, és ez magában foglalja a föld kiterjesztett energiájának egy tagja, például más emberek, állatok, növények stb. elleni cselekedetet is. Nehéz etikátlanul cselekedni, ha megérted, hogy mindenkire és mindenre hatással van egy ilyen tett negativitása.

Ha szereted és tiszteled a körülötted lévő világot, nem fogsz rosszul bánni vele. Minél több empátiával és együttérzéssel viseltetsz a környezeted iránt, annál jobban fogod értékelni azt. Ez kapcsolódik a számos vallásban megtalálható alapvető aranyszabályhoz. Ez az etikai kölcsönösség, miszerint ha udvariasan bánsz a körülötted lévőkkel, ők is ugyanezt fogják tenni veled. Amit a világnak adsz, az visszatér hozzád, és ez vonatkozik a gondolatokra, a tettekre és az energiára is.

Az a jól hangolt tudatosság, amivel egy zöld boszorkány szeretne rendelkezni, azt jelenti, hogy tisztában van vele, kire és mire lesznek hatással a cselekedetei és döntései. Ezzel a megértéssel, valamint a felelősségtudattal és az élet óvására való törekvéssel – ami szintén a sajátja – szükségtelen az etikára koncentrálni. A természet az anyád, az apád és a legjobb barátod. Nincs értelme szándékosan kárt okozni a rokonaidnak vagy barátaidnak. Gondolj a föld iránti szeretetre és tiszteletre. Terjeszd ki ezt a tiszteletet az összes teremtményre, aki része a természet világának. Emberek, állatok, növények – mind a környezeted részei. Természetes, hogy ugyanazzal a tisztelettel bánsz velük, mint ahogyan magával a földdel is.

A zöld boszorkányság rövid története

A modern zöld boszorkányság gyakorlata a népi gyógyítók és mágia hagyományaiban gyökerezik. A modern zöld boszorkány ősei és ősapái a falusi gyógynövényszakértők, bábák, gyógyítók és bölcsek, akik különleges szolgáltatásokat nyújtottak a közösségüknek.

Szellemi őseik feladatai általában a következők voltak: bábáskodás, a halottak előkészítése a temetésre, valamint a test és a lélek gyógyítása különféle növényekkel. Ismerték az életet és a halált. Tudták, hogy mely növényfajok képesek a létezés mindkét állapotát létrehozni. Ezeket az egykori zöld boszorkányokat bár gyakran tisztelték, még gyakrabban féltek is tőlük, vagy bizalmatlanok voltak velük szemben a tudásuk miatt. Gyakran közösítették ki őket, és egyedül éltek, távol a közösség központjától. A társadalom még ma is sokszor kényelmetlenül érzi magát azokkal szemben, akik olyan tudás birtokában vannak, amely az átlagembernek nem sajátja.

Valószínű azonban az is, hogy a modern kori zöld boszorkányok ősei részben önszántukból éltek messze a közösség központjától, mert nehezebb meghallani a természet szavát, ha emberek vesznek körül. Az erdő közelsége könnyebbé tette a vajákos számára, hogy kapcsolatba lépjen az élővilág energiájával, és összegyűjtse, amire szüksége volt.

A zöld boszorkányok családfájának másik ágán található népi mágia gyakorlói nem feltétlenül különülnek el az előzőtől. Olykor a gyógyítók egyben varázslók is voltak, akik a régióra jellemző népi varázslatokat végeztek (például a pennsylvaniai pow-wowt), de gyakran csak nagymamák voltak, akik jó érzékkel oldottak meg „dolgokat”. A népi mágia olyan hagyományokból és praktikákból áll, amelyek egy adott földrajzi vagy kulturális területen öröklődtek át. Ezek a népi tradíciók általában a szerelmi és házassági jóslásra, a mezőgazdasági sikerekre és az időjárás-előrejelzésre összpontosítottak.

Owen Davies Popular Magic: Cunning-folk in English History című lenyűgöző könyvében elmagyarázza, hogy eredetileg ezek az emberek nem a gyógyítással foglalkoztak elsősorban, hanem bűbájoktól szabadították meg azokat, akik úgy gondolták, hogy valamilyen átok vagy varázslat áldozatai. A boszorkányság volt az a talaj, amelyen a vajákosok életműve kivirágzott. Amikor a boszorkányságba vetett népi hit megszűnt, a boszorkányok szerepe is megszűnt.

HASONLÓ UTAK

Vannak modern utak, melyek hasonlítanak a zöld boszorkányéhoz. A konyhai boszorkányok és a sövényboszorkányok is ilyesféle gyakorlatokat követnek, sőt az emberek ezeket a kifejezéseket szinonimaként használják a zöld boszorkánysággal kapcsolatban. A három ösvénynek három alapvető közös vonása van: a népi mágián alapulnak, nem kapcsolódnak spirituális tanokhoz, és mindhárom úton járók általában egyedül gyakorolnak.

Mielőtt belevágnánk annak teljes körű vizsgálatába, hogy miből is áll össze a modern zöld boszorkány útja, vessünk egy pillantást a konyhai boszorkányságra és a sövénymágiára, és nézzük meg, hogy miben hasonlítanak, és miben különböznek egymástól.

• A konyhai boszorkányok családcentrikusak. Arra a mágiára összpontosítanak, amit a modern otthon szívében, a konyhában végeznek. A konyhai boszorkány a hétköznapi tevékenységekben gyakorolja a mágiát: a háztartási feladatokban, a főzés, a takarítás, a sütés stb. végzésében. Mind-mind boszorkányos tevékenységének kiindulópontjává válik. A padló takarítása egyidejűleg varázslatra is ösztönözhet, például a negatív energia kisöprésére. Egy konyhai boszorkány inkább intuitívan, mint rituálisan dolgozik, és lehet, hogy nem tudatos abban, hogyan végzi feladatát.

• A sövényboszorkány kifejezés inkább az Egyesült Királyságban használatos, nem az Egyesült Államokban. A természet közelében élnek, gyakran távol a városoktól. Ha a város szélén élő klasszikus boszorkányra gondolunk, akit szerelmi bűbájok és gyógyító bájitalok miatt kerestek fel, akkor elég jó elképzelésünk van arról, hogy mi is az a sövényboszorkány. A modern sövényboszorkány általában egy neopogány ösvényt egyedül járó, varázslatokkal dolgozó ember.

A modern boszorkányok gyakran próbálják meg összekapcsolni a tevékenységüket egyfajta történelmi szállal, hogy a tradíció érzetét keltsék, de a hagyomány nem olyan fontos, mint a személyes megélés. Ez a zöld boszorkányok útjára különösen igaz.

Visszatekintve könnyű elismerni a múlt hatását a modern gyakorlatra, de minden zöld boszorkány megteremti a saját útját. Nincs beavatás, nincs szabályokhoz való ragaszkodás. A zöld boszorkányság útjának megélése valóban és igazán a zöld boszorkány belső fényének tükörképe.

A MODERN ZÖLD BOSZORKÁNY

Az úgynevezett haladás ellenére modern társadalmunk hajlamos arra, hogy vissza-visszatekintsen az egyszerűbb időkre, még ha az úttörő napok valószínűleg nehezebbek és elszigeteltebbek voltak is, mint a jelen kor. Ez nem légből kapott emlékek utáni vágyakozás. Ez egy valódi, tudat alatti vonzalom a tudás iránt, amelyet az innováció, a haladás és a fejlődés elfeledtetett. Nem kell elkerülnünk vagy visszafordítanunk a modern innovációk vívmányait és lemondani a járdákról, a televíziókról és a számítógépekről. Azt kell felismernünk, hogyan kapcsolódhatunk a modern környezetünkben az egykori tudáshoz, ami csak arra vár, hogy újra felfedezzük. A technológia kiiktatása, majd boszorkánysággal és mezőgazdaságon alapuló gyakorlattal helyettesítése nem megoldás. Visszafordítani az evolúciót és valami régebbivel helyettesíteni a modern világot nem lehetséges. Egy zöld boszorkány nem tagadja meg a körülötte lévő világot. Ehelyett elfogadja, és igyekszik megérteni, hogyan integrálhatja a spirituális gyakorlatába. A zöld boszorkány hídként szolgál a múlt és a jelen, az új és a régi között. A trükk az, hogy felismerjük a zöld energia jelenlétét úgy, ahogyan az a mai világban létezik, és ezzel megtanuljuk, miként lássuk meg működését.

A földdel való azonosulás megtanulása

A zöld gyakorlat fő ismertetőjele a szoros kapcsolat a földdel. Bár a föld és a természet tisztelete a modern alternatív spirituális rendszerek többségének a része, a zöld boszorkány nem feltétlenül tagja ezen közösségeknek. A fő különbség a zöld út és a neopogány vallások között az, hogy az istenek alapvetően nem részei a zöld boszorkányok gyakorlatának. Míg a zöld boszorkány megelégszik azzal, hogy azért mélyül el a mitológiában és az ősi vallásokban, hogy jobban megértse, hogyan érzékelték a földi energiákat az idők folyamán, nem feltétlenül imádja azokat az isteneket és istennőket, amelyek a földi mintázatok és energiák kifejezői és megtestesítői. Maga a bolygó a táplálás archetípusa, de a zöld boszorkánynak nincs szüksége ennek az archetípusnak a további finomítására. Ettől függetlenül a zöld boszorkány gyakran talál egy olyan mitológiai alakot – legyen az istenség vagy hős –, aki rezonál személyes hitével és energiájával. Inspirációt talál ebben a mitológiai alakban, ez azonban nem vezet az adott alak imádatához.

Míg az alternatív vallások azt az elképzelést hirdetik, hogy az emberiség a bolygó gondnoka vagy őrzője, a zöld boszorkány megérti, hogy ő maga a föld megnyilvánulása, nem csupán egy gondviselő. Ez a szoros azonosulás lehetővé teszi számára, hogy együttműködjön a föld energiáival.

Azt, aki tiszteli a földet és elsődleges tanítójának tekinti a természeti világot, olykor természetimádónak vagy pogánynak nevezik. A modern szóhasználatban azonban ezek a kifejezések általában nem pejoratívak. Olyan embereket jelölnek, akik tisztelik a természetben rejlő istenséget. A New Age spirituális gyakorlatban „pogány” az, akinek a szelleme magának a földnek a szívverésére rezonál. Akkor tehát a zöld boszorkányok pogányok? Sokan igen, de nem mind. A zöld boszorkány útja nem vallásos. Ugyan ez valóban egy spirituális út, de a spiritualitás nem feltétlenül egyenlő a vallással. Egy zöld boszorkány lehet bármilyen vallású, és tisztelheti az istenét a maga módján, feltéve, hogy a természetet továbbra is szentnek és áldottnak tartja. A zöld boszorkány a természet minden megnyilvánulásában látja az istenit, és ezt az isteniséget minden zöld boszorkány egy kicsit másképp értelmezi.

AZ ÉLET ÜNNEPLÉSE

A zöld boszorkányság az élet folyamatos ünneplése. Párbeszéd a természettel, egy olyan gyakorlat, amely gazdagítja mind a zöld boszorkányt, mind a földet magát. Ez az energiacsere sokféle előnnyel jár. Egyszerűbben fogalmazva: a párbeszéd révén gyógyítjuk a földet, és a föld gyógyít minket. Tetteinkkel harmóniára törekszünk. A kibillent energiákat igyekszünk egyensúlyba hozni.

Más földtisztelő utakhoz hasonlóan a zöld boszorkányság is a mezőgazdasági naptárban, az évszakok váltakozásában, az időjárási mintákban és a népi mágiában gyökerezik, amit az egészség vagy a termékenység érdekében végeznek. A modern neopogány gyakorlat nagy része az alapvető zöld boszorkányság gyakorlatából származik. Megjegyzés: a „gyökerezik” szó itt kulcsfontosságú: ha valami gyökeret ereszt, akkor az egy forrásból származik, ami erős és stabil. A gyökerek tagadása ennek az erőnek és alapnak a megtagadását jelenti. Lehet, hogy csak a fa törzsét és az ágait látjuk, de a gyökérzet mélyre nyúlik és szélesen terül el.

Mivel a zöld boszorkányság nem egy formális út, a gyakorló szabadon alakíthatja ahhoz, amit megtanult, és amire szüksége van. Ez nem azt jelenti, hogy módosítjuk a valaki más által létrehozott gyakorlatokat, hanem hogy alkalmazkodunk a szükségleteinkhez. Tehát rugalmasnak kell lenni, és reagálni a saját magunk és a föld igényeire.

Fontos megjegyezni, hogy a zöld boszorkányság nem egyenlő a wiccával. A wicca egy formális, strukturált vallás, amely bizonyos tantételeket és erkölcsi alapelveket határoz meg, és amelynek követői meghatározott rituálékat végeznek az előírt módon. A zöld boszorkányság egy nem strukturált, rugalmas gyakorlat, megszabott ünnepek és kötelező rituálék nélkül. A zöld boszorkány alkalmazkodik, és saját útját egyéni erősségeinek és tehetségének, valamint a tágabb értelemben vett otthona energiáinak és készleteinek megfelelően igazítja. Ha például Massachusettsben élsz, majd Új-Mexikóba költözöl, a gyakorlatod változni fog, ahogy alkalmazkodsz az új környezetedhez, az újfajta növény- és állatvilághoz, valamint az új energiákhoz. Te is alkalmazkodni fogsz. Ahogy berendezkedsz egy újfajta kapcsolatra a földdel aszerint, ahogyan az Új-Mexikóban megnyilvánul, felfedezed, hogy másképp fogod tükrözni, mint ahogyan eddig a massachusettsi környezetet tükrözted.